
Önzárási tényező vizsgálata növelt belső súrlódású differenciálművek esetén

Kulcsszavak: differenciálmű; jármű;
A közúti járművekben az egy nyomon haladó járműveket leszámítva szinte kivétel nélkül
megtalálható a differenciálmű, mint szerkezeti egység. Ahogy ismert, a kerekek eltérő
fordulatszámmal történő hajtása nélkülözhetetlen a jármű ívmenetben történő haladása során.
Differenciálmű nélkül a jármű kanyarodása során az ívbelső hajtott kerék megcsúszna, vagy jó
tapadási feltételek esetén akkora csavaró igénybevétel ébredne a hajtott tengelyen, hogy az
eltörne. A differenciálmű feladata éppen ennek a kiküszöbölése: kanyarodás során a hajtott
kerekek eltérő fordulatszámának létrehozása.
Ezeket az igényeket a legprimitívebb, belső súrlódás nélküli differenciálművek kellő mértékben
kielégítik, hiszen ívmenetben a hajtott kerekek közti fordulatszámkülönbség létrejön. Azonban
léteznek olyan üzemállapotok, mikor a belső súrlódás nélküli differenciálmű – mivel önzárást
nem, vagy csak elhanyagolható mértékben tud megvalósítani – negatív hatással van a jármű
viselkedésére.
Az egyik ilyen üzemállapot, mikor az egyik hajtott kerék csúszós, jeges útfelületen áll, a másik
vele közös tengelyen lévő kerék pedig jó tapadási tényezőjű aszfalton. Ha ilyen körülmények
között szeretnénk elindulni a járművel, amiben belső súrlódás nélküli differenciálmű található,
valószínűleg egy helyben fogunk maradni, hiszen csak a rosszabb tapadási tényezővel
rendelkező kerékre fog nyomaték jutni.
A növelt belső súrlódású differenciálmű többek között ebben az üzemállapotban lehetővé teszi
a jármű elindulását, hiszen a hajtott kerekek között részleges zárást visz véghez, így a jó
tapadási tényezőjű kerékre is jut kellő forgatónyomaték az elinduláshoz. Az önzárás mértéke
azonban különböző kialakítások esetén széles mértékben változhat, aminek okát érdemes lenne
vizsgálni.
Dolgozatom célja, hogy a többtárcsás növelt belső súrlódású differenciálmű működését, illetve
üzem közben fellépő viszonyait kellő mértékben feldolgozva az egyes elemeinek jelentőségét
felmérjem, majd meghatározzam egy konkrét konstrukció fejlesztési lehetőségeit, annak
előnyeivel és hátrányaival.



